Sputnik V vaktsiin jõudis Eestisse! – Propastop
01.04.2021
Täna avati Tallinnas Pikal tänaval, Venemaa saatkonna ees automaat, millest iga soovija saab ammutada Sputnik V vaktsiini.
Automaadi avasse lastud mündi eest saab lunastada stakani ehk teeklaasitäie Gamaleja instituudis välja töötatud vektorvaktsiini. Klaasi saab seejärel turvaliselt üle loputada ja uuesti kasutada. Üks täisvõimsusega töötav automaat suudab teenindada kuni 120 inimest tunnis.
Vaktsiiniautomaadi avamise puhul kõnega esinenud Venemaa suursaadiku Aleksandr Petrovi sõnul  on huvi Sputnik V järgi Eestis suur. “Huvi on näidanud nii eraisikud kui firmad,” nentis Petrov “Toetudes Venemaa riiklikust meediast pärit sõltumatule informatsioonile, suhtutakse manduva Lääne vaktsiinidesse umbusuga. Kahjuks on Venemaa vaktsiin olnud russofoobse Eesti valitsuse tõttu seni defitsiit. Nüüd on see takistus aga Kremli pehme jõu pingutustega ületatud.”
Vaktsiiniautomaat on välja töötatud Uurali sõjatehases ja baseerub Nõukogude perioodist tuttava gaseeritud vee masina disainil. Konstruktsiooni on märgatavalt edasi arendatud, uuendatud on näiteks esipaneeli ja klaaside loputamise süsteemi.
Automaat töötab Nõukogude Liidu ühe- ja kolmekopikaliste müntidega. Kopika maksab lisanditeta vaktsiinidoos, kolmekopikalisele annusele on lisatud maitseparandajat E666 (mandariinisiirup). Münte saab vahetada saatkonna valvelauas kursiga 1:100.
Kõik Eesti elanikud, kes soovivad end automaadist vaktsineerida, palutakse end järjekorda panna, helistades telefonil 642 4170 ja öeldes märksõnaks “Pojehhali!”. Venemaa kodanikke, kodakondsuseta isikuid ja Suure Isamaasõja veterane vaktsineeritakse eelisjärjekorras.
Vaktsiiniautomaadi pilootprojekti meediapartnerid on telekanal Rossija 1, Sputnik Meedia ja Paljas Porgand.